पाठ 19
शमशोन आपली असामान्य बळाची देणगी गमावतो
शिक्षक मार्गदर्शिका  ·  पाहा, ऐका आणि जगा – पुस्तक 3: देवाद्वारे विजय
	उद्देश
	देवाने ज्या उद्देशासाठी शमशोनाला देणगी दिली होती त्यासाठी त्याने तिचा उपयोग केला नाही तेव्हा त्याने ती गमावली हे मुलांना दाखवणे.

	शास्त्रवाचन
	शास्ते 16:4-20

	पाठांतर वचन
	नीतिसूत्रे 14:16
शहाणा माणूस परमेश्वराचे भय बाळगतो आणि वाईटापासून दूर राहतो, पण मूर्ख माणूस तापट आणि बेफिकीर असतो.



पाठाचे सादरीकरण
सुरुवात
एखादा माणूस तुम्हाला असा प्रश्न विचारत राहिला ज्याचे तुम्हाला उत्तर द्यायचे नाही, तर तुम्ही ऐकले नाही असे दाखवू शकता किंवा नुसते निघून जाऊ शकता. तो माणूस विचारतच राहिला तर तुम्ही इतके कंटाळू शकता की शेवटी तो थांबावा म्हणून तुम्ही त्याला उत्तर सांगून टाकता.
पाठातील मुख्य मुद्दे
	1.सर्वजण एकच प्रश्न विचारत राहिले: “शमशोनाचे असामान्य बळ कुठून येते?” शमशोनाचे दलीला नावाच्या स्त्रीवर प्रेम होते. तीही शमशोनाला हाच प्रश्न विचारत राहिली: “तुझ्या बळाचे रहस्य काय आहे?” (16:4, 6).
	2.दलीला शमशोनाशी खरी नव्हती. पलिष्टी अधिकाऱ्यांनी तिला पैशांचे वचन दिले की तिने शमशोनाचे रहस्य शोधून काढावे, म्हणजे त्याचे बळ कसे काढून घ्यायचे हे त्यांना कळेल (16:5).
	3.पहिल्यांदा दलीलाने हे विचारले तेव्हा त्याने तिला सांगितले की सात नव्या धनुष्याच्या दोऱ्या त्याला बांधून ठेवू शकतील. दलीलाने त्याला बांधले आणि मग ती ओरडली, “शमशोन, पलिष्टी तुझ्यावर चाल करून येत आहेत!” शमशोनाने दोऱ्या सहज तोडल्या आणि तो मोकळा होऊन निघून गेला. पलिष्टी निराश झाले (16:6-9).
	4.शमशोनाने दलीलाच्या प्रश्नाला दिलेल्या पुढच्या दोन उत्तरांचे वर्णन करून गोष्ट त्याच प्रकारे पुढे सांगा: त्याला नव्या दोरखंडांनी बांधणे (16:10-12) आणि त्याचे केस मागावर घट्ट बांधणे (माग म्हणजे कापड विणण्याचे जड यंत्र; 16:13-14). शमशोनाला काहीही बांधू शकले नाही; त्याच्या बळाचे रहस्य दुसऱ्या ठिकाणी होते.
	5.शमशोनाच्या खोट्या उत्तरांमुळे दलीला अधिकाधिक चिडली, तर तिच्या न संपणाऱ्या प्रश्नांना शमशोन कंटाळला. तिला गप्प करण्यासाठी त्याने तिला खरे सांगितले. त्याचे लांब केस त्याला देवाने दिलेल्या बळाचे चिन्ह होते (16:15-17).
	6.पुढे काय घडले ते आपल्या शब्दांत सांगा. शमशोन दलीलाच्या मांडीवर झोपलेला असताना एका माणसाने येऊन त्याचे केस कापले. चित्र 19 दाखवा. यावेळी पलिष्टी त्याच्यावर चाल करून आले तेव्हा शमशोन निसटू शकला नाही. त्यांनी त्याला तुरुंगात टाकले (16:18-20).
कथेला आपला प्रतिसाद
शमशोनाने आपले देवदत्त बळ देवाचा सन्मान करण्यासाठी किंवा देवाचे कार्य करण्यासाठी वापरले नाही. समजा एखाद्याला 100 रुपयांची नोट भेट मिळाली आणि त्याने ती फाडून फेकून दिली. तुम्हाला खूप आश्चर्य वाटेल, कारण चांगल्या कामी लावता येणारी देणगी वाया घालवली गेली. शमशोनाने आपल्या असामान्य बळाच्या देणगीचे हेच केले. त्याने ती चांगल्या कामी लावण्याऐवजी स्वतःच्या स्वार्थी उद्देशांसाठी वाया घालवली. शमशोनाने आपल्या बळाचा गैरवापर केल्याचे देवाने पाहिले तेव्हा त्याने ते काढून घेतले.
देवाची वाणी ऐकण्याऐवजी शमशोनाने स्वतःला आपल्या तापट स्वभावाच्या अधीन होऊ दिले.
पाठांतर वचन पक्के करा

